《追和纫石兄赠黄美人诗元韵》
清代·蔡见先

歌舞场中最可人，昙花一刹坠红尘。香魂应绕新城柳，化作黄鹂唤早春。

情丝缕缕渺难通，回首平康爪印鸿。夜半留髡思往事，阿谁消受米双弓。

花中领袖女中雄，倾尽囊金送尽穷。巾帼从来多侠气，怜才红拂与卿同。

落月犹疑颜色存，枫林彷佛度青魂。题诗祝汝来生事，连理交枝不断根。

作者简介：蔡见先（1855～1911），字振丰，又字启运，号应时、运时，以字行。清新竹县人。其先原籍福建同安，累世武职。蔡氏博学能文，喜兵书，好交游，时与诸名士诗文唱酬。